A sziget népessége pontosan nem ismert, 40 és 500 közé teszik. A 2001-es indiai népszámlálás során 39 embert (21 férfit és 18 nőt) számoltak meg a távolból, de ez nyilvánvalóan kevesebb, mint a sziget teljes népessége. Nem tudni, a népességre milyen hatással volt a 2004-es indiai-óceáni cunami, csak annyi ismert, hogy legalább egy részük túlélte. A szigetre látogatók 20–40 embert figyeltek meg és 40–60 ember elhelyezésére alkalmas lakóhelyeket találtak; utóbbi valószínűleg jobban jelzi az egyes csoportok méretét, mert a kívülállók érkezésekor többen elrejtőzhettek. A szigeten 2–6 ilyen csoport élhet, akik legfeljebb 500-an lehetnek. A más vadász-gyűjtögető törzsek alapján megállapított szabály szerint ekkora terület körülbelül egy ekkora csoportnak tud megélhetést biztosítani. A szentinelézek élelmezését jelentős részben a tengeri halászat biztosítja, és az egy alkalommal megfigyelt emberek a sziget egy kis részét lakták csak. Valamivel több férfi van köztük, mint nő; a párok körülbelül felénél figyeltek meg gyermekeket. A 2011-es népszámláláskor csupán 15 főt jegyeztek fel, 12 férfit és 3 nőt. Viszont ez a szám csak azokat a lakosokat takarja, akik előjöttek a partra, így megfigyelhették őket. Többi társuk valószínűleg nem hagyta el az otthonát.